גבר יהודי, כבן 60 מתל אביב, נמצא הלילה (ו') כפות ודקור בתא מטען ברכב בשכונת א-טור במזרח ירושלים. מצבו מוגדר בינוני. שני צעירים ערבים, בני 19 ו-20 תושבי השכונה, שנסעו ברכב נעצרו בתום מרדף. ההערכה היא כי הרקע למעשה הוא פלילי, ומדובר בשוד שהסתבך. אחד החשודים השתחרר לאחרונה ממאסר בגין שוד מזוין שביצע.

שוטרים ממרחב קדם ערכו סיור שגרתי כשהבחינו בסמוך למעבר הזיתים ברכב מסוג יונדאי שהעלה את חשדם. השוטרים התקרבו לרכב כדי לבדוק את נוסעיו וזה החל להימלט במהירות לכיוון א-טור.

תושב ת"א נמצא כפות ודקור ברכב במזרח י-ם (צילום: גיל יוחנן)

הזירה בשכונת א-טור. הרקע עדיין אינו ברור (צילום: חטיבת דובר המשטרה)

שני צעירים ערבים התנגשו ברכבים חונים, נמלטו ונעצרו (צילום: חטיבת דובר המשטרה)

השוטרים נסעו אחריו בסמטאות השכונה תוך שהם מזעיקים כוחות נוספים לסיוע ולסגירות צירים. באחת מהסמטאות ביצע הרכב תאונה עצמית, פגע בכמה רכבים חונים ונעצר. השוטרים רצו לעבר הרכב ועצרו את נהגו. נוסע נוסף נמלט ולאחר מרדף רגלי נעצר אף הוא.

בינתיים, קצין יחידת הסיור שהגיע למקום החל לערוך חיפוש ברכב כשלפתע שמע קריאות "הצילו" מתוך הרכב החשוד. בחיפוש ברכב אותר בתא המטען גבר יהודי, כבן 60 מתל אביב, כשהוא כפות בידיו ועם דקירות על גופו. למקום הוזעק אמבולנס של מד"א, שפינה אותו במצב בינוני לבית החולים הדסה עין כרם בבירה.

הארכת המעצר של החשודים (צילום: גיל יוחנן)

מבדיקת המשטרה עולה כי הרכב שבו נעצרו החשודים שייך לגבר שנמצא כפות ודקור בתא המטען. מחקירה ראשונית עולה כי החשודים פגשו בקורבן בתל אביב וביקשו שיסייע להם עם מזון ומקום לינה. כשהעלה אותם לרכבו ניסו ככל הנראה לשדוד אותו, תקפו אותו ודקרו אותו. הם לקחו את רכבו כשהוא מוחזק בו ובשלב מסוים כפתו אותו, סתמו את פיו ונעלו אותו בתא המטען.

קצין הסיור, מפקח חאלד סלאח, סיפר: "הגעתי לזירת האירוע והתחלתי לערוך חיפוש ברכב כשהחשד הראשוני היה שככל הנראה מדובר ברכב גנוב. לפתע שמעתי קריאות "הצילו" מתוך הרכב. פתחתי את תא המטען של הרכב ומצאתי בתוכו גבר יהודי כשידיו קשורות מאחורי גבו והוא מדמם. בדקתי אותו והבחנתי במספר דקירות על גופו. הזעקתי מיד את מד"א שהגיעו ופינו אותו".

מפקד מרחב קדם, ניצב-משנה חיים שמואלי, אמר: "נפתחה חקירה לבירור נסיבות האירוע, אולם ללא ספק הערנות והנחישות של השוטרים הצילה חיי אדם".